kardosdrur/scandi-wiki huggingface dataset:
Lillehammer

Lillehammer er en kommune i Gudbrandsdalen i Innlandet fylke i Norge. Lillehammer var administrationscenter i Oppland fylke, og en del af administrationen af Innlandet fylke ligger også i byen. Den ligger ved nordenden af søen Mjøsa og grænser i nord op til Øyer, i sydøst op til Ringsaker, i syd op til Gjøvik, i sydvest op til Nordre Land, og i vest op til Gausdal. Centrum, Nordre/Søre Ål, Røyslimoen og Vårsetergrenda ligger på østsiden, hvor Gudbrandsdalslågen løber ud i Mjøsa. Jørstadmoen og Fåberg ligger nord for centrum, og Vingnes på Vestsiden af Mjøsa. 
Byen er den nordlige endestation for rutefarten med DS Skibladner. Højeste punkt i kommunen er Nevelfjell  der er 1.092 moh.

Sport

Vintersport 
Lillehammer var vært for Vinter-OL 1994. I Lillehammer-området er der særdeles gode forhold for alle, der går på ski, både langrend og alpine discipliner. Inden for en times kørsel fra centrum af byen findes 6 skicentre med til sammen 45 skilifte med 42 nedfarter.

EM 
Danmarks herrelandshold i håndbold vandt EM-guld i Lillehammer i 2008.

Kultur 
I Lillehammer har man blandt andet mulighed for at besøge Lillehammer kunstmuseum, der indeholder værker af blandt andre J.C. Dahl, Hans Gude og Adolph Tidemand.

I Lillehammer findes frilandsmuseet Maihaugen, der bl.a. har en tagspånhøvl og en husskruehøvl. Hunderfossen Familiepark har attraktioner for hele familien.

Den norske forfatter og nobelprisvinder Sigrid Undset (1882–1949) var bosat på Bjerkebæk i Lillehammer fra 1919 til sin død i 1949.

Kendte personer fra Lillehammer 

 Lars Olsen Skrefsrud († 1910), missionær og sprogforsker, Santalmissionens grundlægger
 Sigrid Undset († 1949), forfatter, flyttede til Lillehammer i 1919
 Anne Stine Ingstad († 1997), arkæolog
 Jakob Weidemann († 2001), billedkunstner, bosat på gården Ringsveen fra 1968
 Aase Nordmo Løvberg (1923-2013), operasangerinde
 Håkon Brusveen (1927- ), skiløber, olympisk mester (1960)
 Sigbjørn Johnsen (1950- ) politiker, regeringsmedlem, født i Lillehammer
 Olemic Thommessen (1956- ), politiker, stortingspræsident
 Åsne Seierstad (1970- ), forfatter, journalist, voksede op i Lillehammer
Jacob Young (1970-), musiker, jazzmusiker

Eksterne henvisninger 

 Lillehammer Kommune
 Lillehammer Turist 
 Lillehammer på visitnorwey.com Dansk

 
Kommuner i Innlandet
Kommuner i Oppland
Denver

Denver (officielt City and County of Denver og også kendt under tilnavnene "The Mile-High City", "Queen City of the West" og "Queen City of the Plains") er hovedstad i staten Colorado, USA og er med 716.492 indbyggere (2018) samtidig delstatens største by. Byen som ligger for foden af Rocky Mountains, har med forstæder en befolkning på 2.888.227 (2017) og har gennem en årrække haft stor vækst, hvor særligt unge født mellem 1980 og frem til 2000 har valgt at bosætte sig i Denver. I 2012 blev hash legaliseret for alle over 21 år i Denver og staten Colorado. Siden 2016 har byen været at finde i toppen af de bedste steder at bo og leve i USA, ifølge det anerkendte U.S. News & World Report.

Denver er kendt som en passioneret sportsby og er repræsenteret i alle fire store nordamerikanske professionelle sportsligaer med holdene Denver Broncos (NFL), Denver Nuggets (NBA), Colorado Avalanche (NHL) og Colorado Rockies (MLB). Denver International Airport som er USAs største lufthavn målt på det samlede areal, hører desuden til blandt de travleste lufthavne i verden.

Lufthavne 
De væsentligste luftehavne er
 Denver International Airport
 Centennial Airport
 Rocky Mountain Metropolitan Airport (Jeffco Airport)
 Front Range Airport

Venskabsbyer 

  Brest, Frankrig (1948)
  Takayama, Gifu, Japan (1960)
  Nairobi, Kenya (1975)
  Karmiel, Israel (1977)
  Cuernavaca, Mexico (1983)
  Potenza, Italien (1983)
  Chennai, Indien (1984)
  Kunming, Kina (1985)
  Axum, Etiopien (1995)
  Ulan Bator, Mongoliet (2001)

Eksterne kilder/henvisninger 

 
Byer i Colorado
Model

Ordet model har flere betydninger:

 I fysikken kan en model være flere ting (se model (fysik)):
 En model i naturstørrelse
 En skalamodel, dvs. en mindre eller større udgave af det samme system
 En matematisk model. Se model (matematik).
 Et andet fysisk system med lignende egenskaber eller samme bestemmende ligninger.
 En skalamodel er en mindre eller større udgave af det der modelleres, f.eks. i modellegetøj: modelfly, modelbåd, modelbil, modeltog
 En fuldskalamodel er en skalamodel i naturlig størrelse
 En model (matematik) er fysiske og samfundsmæssige sammenhænge på matematiske formler og beregnes.
 En model (profession) kan være en person der fremviser sin krop, tøj eller andet.
 En rollemodel er en person man ser op til og prøver at efterligne.
 En økonomisk model er en matematisk model der omhandler økonomi
 En pædagogisk model
 En fotomodel er en person som sidder model til fotografering
 Model (dokumentarfilm) – dansk portrætfilm fra 2002 instrueret af Tine Katinka Jensen
 Model (sang) – første single af den danske sanger Gulddreng
Ray Bradbury

Ray Bradbury (født 22. august 1920 i Waukegan, Illinois, død 5. juni 2012) var en amerikansk science-fiction-forfatter. Bradburys mor, Ester Maria Moberg, var fra Dalarna i Sverige. Som barn flyttede han flere gange, og har siden 1934 boet i Los Angeles.

Hans bedst kendte værk, romanen Fahrenheit 451 blev filmatiseret af Francois Truffaut i 1966, og titlen inspirerede Michael Moore til titlen på sin film Fahrenheit 9/11.

Bradbury har skrevet mange romaner og noveller som foregår på Mars. Han har skrevet filmmanuskripter til blandt andre Moby Dick af John Huston (1956) og King of Kings af Nicholas Ray (1961), samt faglitterære artikler om kunst og kultur.

Småplaneten "(9766) Bradbury" er opkaldt efter ham, og månekrateret Dandelion Crater er opkaldt efter hans roman Dandelion Wine.

Bradbury har fået en stjerne på Hollywood Walk of Fame.

Bibliografi

Romaner 
 Fahrenheit 451 (1953)
 Dandelion Wine (Mælkebøttevin) (1953)
 Something Wicked This Way Comes (1962)
 The Halloween Tree (1972)
 Death Is a Lonely Business (1985)
 A Graveyard for Lunatics (1990)
 Green Shadows, White Whale (1992)
 Ahmed and the Oblivion Machines (1998)
 From the Dust Returned (2001)
 Let's All Kill Constance (2003)
 It Came From Outer Space (2003)

Novellesamlinger 
 Dark Carnival (1947)
 The Martian Chronicles (Krøniker fra Mars) (1950)
 The Illustrated Man (Den illustrerede mand) (1951)
 The Golden Apples of the Sun (Solens gyldne æbler) (1953)
 The October Country (Oktoberleg) (1955)
 A Medicine for Melancholy (1959)
 R is for Rocket (R som i raket) (1960)
 I Sing The Body Electric! (Jeg synger kroppen elektrisk!) (1969)
 The Toynbee Convector (1988)
 Driving Blind (1998)
 One More for the Road (2002)
 Bradbury Stories (2003)

Eksterne henvisninger 

 Officiel hjemmeside (på engelsk)
 Nekrolog, overblik over betydningen i Danmark, Science Fiction Cirklen 
 

Science fiction-forfattere fra USA
Gyserforfattere fra USA
Hollywood Walk of Fame
Trinfunktion

En trinfunktion er en diskontinuert funktion givet ved:

Heaviside trinfunktionen er et særtilfælde af trinfunktionen.

Funktioner
Guvernør

En guvernør er den øverste myndighedsrepræsentant i en koloni, en delstat eller anden subnational enhed.

Guvernører i Rusland 

Guvernører i Den Russiske Føderation er den højeste embedsmand i krajer, oblaster, autonome oblaster og de føderale byer, Sankt Petersborg og Sevastopol. I Moskva kaldes lederen borgmester.

Fra 1995 til 2005 blev guvernører valgt af beboerne i Den Russiske Føderation inden for rammerne af direkte, lige og hemmelig afstemning. Fra 2005 til 2012 blev de udpeget Statsdumaen i Den Russiske Føderation efter forslag fra Ruslands præsident. Den 1. juni 2012 år trådte en ny lov i kraft, der genindførte direkte valg af de højeste guvernører i Rusland.

Politiske embeder
Titler
Visual Basic

Visual Basic (VB), udviklet af Microsoft, er et objektorienteret programmeringssprog, som opererer indenfor en ramme af grafiske objekter med allerede indbyggede egenskaber, metoder og hændelser, som kan styres via kode. VB er afledet fra programmeringssproget Basic.

Anvendes til opbygning af grafiske brugergrænseflader, med Windows layout, til at ’styre’ underliggende databaser etc.

Programmeringsprog afledt fra VB 

 VBScript er standardsproget for Active Server Pages (ASP) , og kan bruges i Windows scripting og client baseret hjemmeside scripting.

 Visual Basic.net er en bagud kompatibel opdatering af VB og er en del af Microsoft’s .NET platform.

 Visual Basic for Applications (VBA) giver mulighed for at udvikle makroer. VBA er en integreret del af Microsoft Office familien.

Eksterne henvisninger 

 VB 6.0 at MSDN

Programmeringssprog
Software fra Microsoft
Ales sten

Ales sten (på svensk: Ales stenar eller Ale stenar) er Sveriges største skibssætning, 67 m lang, dannet af 59 fem ton tunge sten ved Kåseberga havn i det sydøstlige Skåne. Den er beskrevet i 1500-tallet. Det formodes, at den er rejst omkring år 500 e.Kr. eller de nærmeste århundreder derefter, og der er derudover fundet trækul, som kulstof-14-prøver har dateret til 1500 f.Kr.

En skibssætning af samme dimensioner findes i Lejre på Sjælland. Udgravninger på stedet har vist flere grave. Lejre var i vikingetiden et vigtigt kultsted, og Ales sten kan have haft samme status.

Amatører som Hasse Alfredson har søgt at vise, at skibssætningen var udgangspunkt for astronomiske observationer. Ales sten er centrum for en roman af Mankell.

Eksterne henvisninger 

 Riksantikvarieämbetet informerar 
 Ales stenar – ur ett arkeoastronomiskt perspektiv 
 sydsverige.dk

Nordisk bronzealder
Skåne
Forhistoriske stensætninger
Kunsthistorie
(4179) Toutatis

(4179) Toutatis er en 5 km stor nærjords-asteroide med en omløbstid på 3,99 år.

Den 29. september 2004 var den særlig tæt på Jorden; 0,0104 AU (indenfor 4 måneafstande) hvilket gjorde den observerbar. Den 12. december 2012 passerede Toutatis Jorden i en afstand af syv millioner km, svarende til 18 gange Månens afstand.

Planeten er opkaldt efter den keltiske krigsgud, Toutatis.

Den 13. december 2012 fløj den kinesiske månesonde Chang'e 2 tæt forbi Toutatis, mindsteafstanden var 3,2 km.

Kilder 

Toutatis, (4179)
Trold, der vejrer kristenblod

Skulpturen Trold, der vejrer kristenblod (også kaldet Trold, der lugter menneskekød) er skabt af billedhugger Niels Hansen Jacobsen (1861-1941). 

Gipsudgaven blev udstillet på Charlottenborg Forårsudstilling 1897.

Bronzeudgaven blev købt af Carl Jacobsen i 1901, efter han havde set den på en separat-udstilling af Niels Hansen Jacobsen. Skulpturen stod på pladsen foran Jesuskirken. Det var dog for meget for nogle; derfor blev den flyttet til Glyptotekshaven. I forbindelse med Ny Carlsbergfondets 100 års jubilæum ville menighedsrådet have skulpturen tilbage til kirkepladsen, men da Glyptoteket ikke ville af med den, blev der lavet en kopi, som blev opstillet foran kirken i 2002.

I 1923 blev der opstillet en kopi foran Kunstmuseet i Vejen som en del af Troldespringvandet. Det er i øvrigt denne kopi, som kaldes Trold, der lugter menneskekød, i Weilbachs Leksikon.

I Vejen er trolden byens vartegn og indtil Kommunalreformen 2007 indgik den i kommunens blå-gyldne byvåben.
I 2011 skulle konturen af skulpturen udsmykke en otte-etagers bygning i Vejen ifølge arkitektens udkast.
Efter protester fra kristne, der mente at skulpturen var udtryk for kristenforfølgelse, valgte kommunens teknik- og økonomiudvalg at droppe denne udsmykning.
Blandt klagerne var formanden for Indre Mission i Vejen, Mona Dahl Nielsen, og Jette Vibeke Madsen fra frikirken Kristus Kirken.

Relaterede værker 
Troldespringvandet

Kilder

Eksterne henvisninger 

Artikel om trolden fra Vejen Kunstmuseum
Jesuskirkens historie
Vejen-skulpturen i Weilbach
Glyptotekets skulptur i Weilbach

Skulpturer i Danmark
Valby
Indre By (København)
Vejen
Taqi al-Din

Taqi al-Din Muhammad ibn Ma'ruf eller bare Taqi al-Din (arabisk: تقي الدين محمد بن معروف الشامي السعدي, tyrkisk: Takiyuddin) (1526 – 1585) var en central osmannisk tyrkisk eller arabisk muslimsk polyhistor: en videnskabsmand, astronom og astrolog, ingeniør og innovatør, urmager, fysiker og matematiker, botaniker og zoolog, farmaceut og læge, islamisk dommer og tidholder i moskeer, filosof og teolog samt madrassalærer. Han var forfatter til mere end 90 bøger om en lang række emner, selvom kun 24 af disse værker stadig eksisterer. Han blev af sine samtidige kolleger i det Osmanniske Rige regnet som "den største videnskabsmand på jorden".

I 1580 blev hans observatorium, al-Din observatorium i Istanbul, ødelagt af fundamentalister i Istanbul, da han fik skylden for en pestepidemi. Han var den sidste store arabiske observatør af himmellegemerne.

Referencer 

Tjek fødselsår
Astronomer
Junke

En junke (også stavet djunke) er en kinesisk skibstype.

Eksterne henvisninger 

 New discovery in the Philippines  Citat: "...The cargo of a 15th century Chinese junk had remained untouched and almost intact for more than 500 years..."

Skibstyper
Transport i Kina
Almindelig havre

 
Almindelig Havre (Avena sativa) er et 50-120 cm højt græs, der som andre korn-arter dyrkes som fødemiddel for dyr og mennesker.

Beskrivelse 

Almindelig havre er en étårig plante med en tuedannende vækstform. Bladene er linjeformede og bløde i forhold til mange andre græsser. Bladenes over- og underside er ensfarvet grågrøn. Blomsterne er samlet i småaks, der sidder for enden af særlige stængler. De enkelte blomster er reduceret til støvdragere eller støvfang. De blomsterbærende stængler er oprette og hæver sig højt over tuen. Planten blomstrer i juni-juli. Frøene modner godt i Danmark.

Havre bliver typisk omkring 1 meter høj. I en havremark er der cirka 200 planter pr. kvadratmeter, og hver plante danner 1-5 strå.

Havre er meget næringsrig, og havrens proteinkvalitet er højere end de fleste andre kornsorters på grund af et højt indhold af lysin. Havre er især rig på tiamin (B1-vitamin), vitamin E og vitamin K samt mineraler som jern, calcium, magnesium, fosfor, zink, kobber og kisel. Havren indeholder desuden stoffet betaglukan, som blandt andet er forbundet med reduceret insulinresistens, blodtryk og kolesterol. Havre har det højeste fedtindhold af de almindelige kornsorter og harsker derfor let og bliver uspiselig. Havren har et højt indhold af løse fibre, der kan danne slim, og en hård ydre celluloseskal, som fjernes, før den bruges i madlavning.

Nøjsomhed 

Havren er den mest nøjsomme af de fire oprindelige kornarter. Den var oprindeligt et ukrudt i marker med byg, men man foretrak havren på grund af dens evne til at klare sig – selv i våde, kolde somre.

Oprindelse 

Almindelig havre har været dyrket siden bronzealderen, men plantens præcise oprindelsessted kendes ikke. I modsætning til hvede, byg og rug, der er opstået som kornarter i den frugtbare halvmåne i det østlige Tyrkiet og Irak, menes havre at være opstået som kornart i Europa.

Anvendelse 

Havren anvendes dels som et energirigt foder til heste, dels i form af valsede flager som fødemiddel for mennesker.

Af havre fremstilles følgende produkter:
 Havregryn (valset havre).
 Havredrik.
 Havregrynskager.
 Havreøl (så vidt vides kun i England).

Havreslim har længe været brugt i behandling af mavepine.

Der er videnskabeligt belæg for, at havres indhold af beta-glucan kan sænke kolesterolindholdet i blodet. Det er gavnligt for at forebygge hjertekarsygdomme. Effekten opnås ved et dagligt indtag af tre gram beta-glucan. I EU er det tilladt at anprise denne sundhedseffekt på fødevarer, hvis en portion indeholder mindst ét gram beta-glucan. Beta-glucan hører til gruppen af kostfibre. Indholdet af beta-glucan i havrekorn er typisk omkring 5 % af kornets tørvægt.

Kilder

Eksterne henvisninger 

 Signe Frederiksen et al., Dansk flora, 2. udgave, Gyldendal 2012. .
 Arne og Anna-Lena Anderberg: Den virtuella floran, Naturhistoriska riksmuseet 

 Havre, hvede & byg

Nytteplanter med ukendt oprindelse
Korn
Enårige urter
Havre
Lægeplanter
Havregryn

Havregryn er valset, hel havre. Produktet blev oprindeligt fremstillet til at lave havregrød af, men efter dansk tradition foretrækker mange at spise rå havregryn med mælk og ofte enten med sukker eller rosiner.

Efter at man omkring år 1900 begyndte at valse havregryn, blev havregrød populær som morgenmad. Før den tid var havre i flere hundrede år blevet anvendt som hestefoder.

Havre har et højt fedtindhold i forhold til andre kornsorter, og det kræver en særlig behandling for at undgå, at fedtstoffet bliver harskt på havregrynenes vej til forbrugeren. Havren dampkoges derfor længe, før den tørres, genopvarmes og valses. Denne proces må formodes at beskadige visse næringsstoffer, men havregryn regnes fortsat for et sundt og mættende, fiberrigt fødemiddel.

Havregryn bruges også til havregrynskugler.

Kilder

Se også

Eksterne henvisninger 
 "Havregryn er godt" hos Fødevarestyrelsen (arkiveret)

Gryn
Morgenmad
Havre
Videnskabsmand

En videnskabsmand (flertal videnskabsfolk) er en person, som beskæftiger sig med videnskab.

Se også 
 Forsker
 Opfinder
Polsk

Polsk har flere betydninger:

 Polsk (sprog) – er et sprog, der tales i Polen.
 Polen – er noget der stammer fra eller tilhører det geografiske område Polen.
 Polak – en person fra Polen.
 "At leve på polsk" – et gammelt udtryk for at leve i partnerskab uden ægteskab.
Riverboat Jazzfestival

Riverboat Jazzfestival er en af nordens største traditionelle jazzfestivaler.
Riverboat Jazzfestival (i daglig tale Riverboat) foregår i Silkeborg by, især i området omkring havnen. Den er centreret omkring S/S Hjejlen, der er et dampskib fra 1861, og Hjejlebådene, der fulgt af en sværm af småbåde sejler med traditionelle jazzorkestre om bord, på et stykke af Gudenåen.

Festivalen er i høj grad baseret på frivillig arbejdskraft. Samtidig er der et gratiskoncept, der betyder at over 140 koncerter (2014) var gratis. De eneste koncerter men betaler for er dem på bådene og en kirkekoncert. I 2014 var der 3 store telte og en helt masse spillesteder samt streetparade.

Eksterne links 
 Riverboat Jazzfestivals egen hjemmeside

Musikfestivaler i Danmark
Jazz i Danmark
Kultur i Silkeborg
Otto Nicolai

Otto Nicolai (9. juni 1810 i Königsberg – 11. maj 1849 i Berlin) var en tysk komponist og dirigent. Han er mest kendt for sine operaer, navnlig De lystige koner i Windsor.

Som hofkapelmester i Wien begyndte Nicolai en række koncerter, som faktisk blev begyndelsen til Wiener Philharmonikerne.

Eksterne henvisninger 
 

Romantikkens komponister
Dirigenter fra Tyskland
Operakomponister fra Tyskland
Hofkapelmestre
Personer fra Königsberg
Tyskere i 1800-tallet
Brundtlandrapporten

Rapporten hedder Vores fælles fremtid, men den kaldes Brundtland-rapporten efter kommissionens formand, den norske statsminister Gro Harlem Brundtland. Rapporten blev lavet af "The World Commission on Environment and Development" under FN, og den udkom i 1987.

Den satte første gang fokus på global bæredygtighed. Den var stilet til regeringerne, forretningslivet og først og fremmest de mennesker, hvis velfærd må være hovedmålet for miljø- og udviklingspolitik. Den giver et omfattende overblik over de største, globale miljøkriser, og den stiller forslag til at løse problemerne.

Rapporten fremhæver seks væsentlige, globale udfordringer, som menneskeheden står over for:
 befolkningstal og menneskelige ressourcer
 fødevaresikkerhed
 arter og økosystemer
 energi
 industri
 bymiljø

Bæredygtighed angår hele verden, både rige og fattige samfund. Begærlighed og kapløbet om større profit betragtes som årsagen til størstedelen af verdens ikke-bæredygtige udvikling. Den industrialiserede verden har 20% af verdens befolkning, men den forbruger 80% af verdens ressourcer. Desuden er mange af de ikke-bæredygtige projekter i den tredje verden blevet sat i stå på grund af "gældskrisen" – de fattigste dele af verdens befolkning må ofre sig for at kunne betale statsgæld til de rige banknationer.

Kommissionens rapport fremsætter 22 nye principper for lovgivning, der kan hjælpe til at skabe en bæredygtig udvikling, og den anbefaler, at disse principper indføjes i de nationale love eller retsdokumenter, som fastsætter rettigheder og pligter for borgere og stater, og også at de bliver skrevet ind i en verdensomspændende konvention om staters suveræne rettigheder og ansvar. Politikerne bliver bedt om at bruge otte vigtige, internationale målsætninger som retningslinjer for deres arbejde:

 genskabelse af økonomisk vækst
 forbedring af vækstens kvalitet, så man sikrer miljømæssig og social fornuft og får dækket behovene for arbejde, mad, vand og sanitære forbedringer
 bevaring og forbedring af det naturlige ressourcegrundlag
 stabilisering af befolkningstallene
 omdirigering af teknologi og forbedret risikostyring
 integrering af miljø og økonomi i beslutningsprocessen
 omskabelse af de globale, økonomiske forhold
 styrkelse af internationalt samarbejde

Rapporten konkluderede, at der bliver brug for store forøgelser i udgifterne til at finansiere genopretning efter miljøskader, forureningsbekæmpelse og investering i bæredygtig udvikling. Ét af dens virkeligt nye forslag var at skaffe disse midler gennem skat på brugen af "fællesgoder", herunder fx retten til at anbringe kommunikationssatellitter i geostationært kredsløb og told af udbyttet fra minedrift på havbunden eller fiskeri i oceanerne.

Indvirkning på Rio-konferencen i 1992 
Brundtlandkommissionen skabte drivkraften for verdenstopmødet i 1992 (Rio-konferencen). Topmødet foregik fra den 3. juni til den 14. juni, og det mundede ud i følgende dokumenter:
 Rio erklæringen om miljø og udvikling
 Agenda 21
 Konvention om biologisk diversitet
 Principper for skovdrift
 FN's rammekonvention om klimaændringer

Kilder/referencer 

Bæredygtighed
Miljøpolitik
Agenda 21

Agenda 21 er en 300 siders plan for at opnå en bæredygtig udvikling i det 21. århundrede, der blev vedtaget på FN's konference for miljø og udvikling, UNCED i Rio de Janeiro i 1992. Planen har senere været udgangspunktet for FN's Global Compacts principper vedrørende miljø.

Samtidig nedsattes The Commission on Sustainable Development (Kommissionen for Bæredygtig Udvikling) – bedre kendt som CSD – for at sikre en effektiv opfølgning på Rio-topmødet, hvor verdens lederes også underskrev 
 Rammekonventionen om Klimaforandringer
 Konventionen om Biologisk Diversitet
 Rio-erklæringen
 Principperne for Skovdrift

Agenda betyder huskeliste eller dagsorden og 21 henviser til det 21. århundrede. Det væsentlige ved denne vedtagelse er, at den skal omsættes i lokale initiativer, og til det formål indeholder vedtagelsen også et kapitel (kap. 28) om "lokale myndigheders initiativer til støtte for Agenda 21".

Deri står der bl.a.:
 Eftersom så mange af de problemer og løsninger, som behandles i Agenda 21 har deres rødder i lokale aktiviteter, kommer de lokale myndigheders deltagelse og samarbejde til at spille en afgørende rolle for, at målene bliver nået. 
 Hver lokal myndighed bør indlede en dialog med sine medborgere, lokale organisationer og private virksomheder og vedtage en 'lokal Agenda 21'.
 Senest i 1996 bør de fleste lokale myndigheder i hvert land have indledt en rådførende proces med deres befolkninger og have opnået enighed om en 'lokal Agenda 21' for de lokale samfund.
 Rådføringsprocessen bør forøge hver husholdnings bevidsthed om spørgsmål om bæredygtig udvikling.

I Danmark er lokal Agenda 21 reguleret i planlovens § 33a+b. Kommuner og regioner skal med faste intervaller udarbejde en strategi for, hvordan der bidrages til bæredygtig udvikling. Der er ikke mulighed for at håndhæve manglende eller mangelfulde strategier, og det er således et rent politisk instrument.

Se også 

 Dogme2000

Eksterne henvisninger 
 Naturstyrelsen om lokal agenda 21 
 Agenda 21-dokumentet (Ordlyden i sin helhed – på engelsk)
 Michael Keating: Agenda for Change  (Agenda 21 i sammenskrevet form – på engelsk)

Bæredygtighed
Internationale organisationer
Etableret i 1992
Omanbugten

Omanbugten er en bugt i den nordvestlige del af Det Arabiske Hav. Bugten er 560 km lang og giver forbindelse gennem Hormuzstrædet til Den Persiske Bugt. Oman ligger på sydsiden af Omanbugten, Forenede Arabiske Emirater er mod vest, og Iran ligger på nordsiden.

Bugter i Indiske Ocean
Det Arabiske Hav